See hõlmab järgmisi näidiseid:

CESNI koosneb ekspertidest, kes esindavad CCNRi liikmesriike ja ELi liikmesriike. Igal CESNis esindatud liikmesriigil on üks hääl. EL ei ole CESNI liige, kuid liit võib CESNI töös osaleda ilma hääleõiguseta koos rahvusvaheliste organisatsioonidega, kes tegutsevad CESNI pädevusse kuuluvates valdkondades.

CCNR on rahvusvaheline organisatsioon, mis viib ellu algatusi, mille eesmärk on tagada Reinil laevasõiduvabadus ja edendada sealset laevasõitu. Täiskogu istungeid peetakse kaks korda aastas ja neil osalevad CCNRi liikmesriikide esindajad. Täiskogu istung on CCNRi otsustusorgan ja sellel võetakse vastu CCNRi resolutsioonid. Igal liikmesriigil on üks hääl ja otsused tehakse ühehäälselt. Resolutsioonid on õiguslikult siduvad. EL ei ole CCNRi liige.

Praegu on Reini laevaliikluse muudetud konventsiooniga ühinenud neli ELi liikmesriiki (Belgia, Prantsusmaa, Saksamaa ja Madalmaad) ning Šveits. Liit ei ole konventsiooni osaline.

Reini laevaliikluse muudetud konventsiooniga (17. oktoober 1868) on kindlaks määratud Reini kui siseveetee kasutamise õigusraamistik ja kehtestatud CCNRi vastutusvaldkonnad. Praegu kohaldatav konventsiooni versioon kehtestati 20. novembri 1963. aasta konventsiooniga , mis jõustus 14. aprillil 1967.

CESNI otsustas oma 11. aprilli 2019. aasta koosolekul ühehäälselt planeerida kõnealuste standardite vastuvõtmine oma järgmisele, 15. oktoobriks 2019 kavandatud kohtumisele. Seni tehakse standardite eelnõus eeldatavasti üksnes väikseid muudatusi, sh dokumentide ja nendes esitatud viidete võimalik konsolideerimine.

Alates 17. jaanuarist 2022 osutatakse CESNI standarditele ka Reini jõel tegutsevate laevameeskondade töökorraldust käsitlevas korras. See on direktiivi (EL) 2017/2397 ülevõtmise tähtaeg – selleks et tagada Reini tunnistuste tunnustamine kõigil ELi siseveeteedel, peavad käesoleva direktiiviga hõlmatud kutsekvalifikatsioonidele esitatavad CCNRi nõuded olema selleks kuupäevaks täielikult CESNI standarditega kooskõlla viidud.

3.Liidu nimel võetav seisukoht

Direktiivis (EL) 2017/2397 on sätestatud tingimused ja menetlused liidu siseveeteedel sõitvate veesõidukite ekspluatatsioonis osalevate isikute kvalifikatsioonide sertifitseerimiseks ning nende kvalifikatsioonide tunnustamiseks liikmesriikides. Selleks et tagada kõnealuste sätete rakendamise ühetaolised tingimused, antakse direktiivi (EL) 2017/2397 artikli 11 lõikega 3, artikli 18 lõikega 3 ja artikli 22 lõikega 4 komisjonile rakendamisvolitused seoses liidu kvalifikatsioonitunnistuste, praktiliste eksamite tunnistuste, teenistusraamatute ja logiraamatute näidiste vastuvõtmisega. Siseveelaevanduse kutsekvalifikatsioonide valdkonna näidiseid kehtestavad CESNI standardid tuleb lisada ELi õigusesse vastavalt direktiivile (EL) 2017/2397. Seega võib kavandatud õigusakt mõjutada liidu õiguse ühiseeskirju või muuta nende kohaldamisala, mistõttu on liidul ELi toimimise lepingu artikli 3 lõike 2 viimase osa kohaselt ainuvälispädevus.

Seetõttu on liidu seisukoha väljakujundamine vajalik selle tagamiseks, et siseveelaevanduse kutsekvalifikatsioonide valdkonna näidiseid kehtestavate standardite puhul võetaks piisavalt arvesse ELi huve.

CESNI 2016.–2018. aasta tööprogrammi raames on selle eksperdid (CESNI kutsekvalifikatsioonide töörühmas (CESNI/QP)) koostanud kutsekvalifikatsioone käsitlevate standardite eelnõu.

Näidiste ettevalmistamiseks pidasid CESNI eksperdid järgmised tehnilised kohtumised:

·CESNI ekspertide kohtumised 1. veebruaril 2018, 23.–24. mail 2018, 4. septembril 2018, 6. novembril 2018 ja 19. veebruaril 2019;

·CESNI komitee koosolek 11. aprillil 2019.

Komisjoni siseveelaevanduse sotsiaalküsimuste valdkonna eksperdirühma teavitati CESNI töö edusammudest eksperdirühma kohtumistel 7. septembril 2017, 21. septembril 2018 ja 8. veebruaril 2019.

4.Õiguslik alus

4.1.Menetlusõiguslik alus

4.1.1.Põhimõtted

ELi toimimise lepingu artikli 218 lõikes 9 on sätestatud, et „[n]õukogu võtab komisjoni [...] ettepaneku põhjal vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“.

ELi toimimise lepingu artikli 218 lõiget 9 kohaldatakse olenemata sellest, kas liit on asjaomase organi liige või asjaomase lepingu osaline.

Mõiste „õigusliku toimega aktid“ hõlmab ka akte, millel on õiguslik toime asjaomase organi suhtes kehtiva rahvusvahelise õiguse normide alusel. Siia hulka kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, aga mis „võivad mõjutada otsustavalt liidu seadusandja vastu võetud õigusaktide sisu“.

4.1.2.Kohaldamine käesoleval juhul

CCNR on lepinguga, täpsemalt Reini laevaliikluse muudetud konventsiooniga ettenähtud organ. CESNI on CCNRi loodud organ.

Aktid, mille CESNI ja CCNR peavad vastu võtma, on õigusliku toimega aktid. Kavandatavad aktid võivad otsustavalt mõjutada järgmiste ELi õigusaktide sisu: Euroopa Parlamendi ja nõukogu 12. detsembri 2017. aasta direktiiv (EL) 2017/2397, milles käsitletakse siseveelaevanduse valdkonna kutsekvalifikatsioonide tunnustamist ning millega tunnistatakse kehtetuks nõukogu direktiivid 91/672/EMÜ ja 96/50/EÜ.

Selle põhjuseks on asjaolu, et komisjon peab 17. jaanuariks 2020 vastu võtma rakendusaktid, millele on osutatud järgmistes artiklites: